《送许栖墨道士》
宋代·郭祥正

结庐守亲冢，淡食毕丧制。焚香诵宝经，倾悲拔冥滞。

神明扶孝思，肌发保阳气。支离仅不死，邻里为歔欷。

倏然叩予门，殷勤谢铭志。袖携一幅图，离坎备形势。

明堂正丘穴，松槚列新翠。身虽离冢旁，披图即流涕。

拿舟遽言别，讳曰仲春至。酌水采嘉蔬，藉草具严祭。

又言广栽植，薄取岁时利。事死如事生，终焉达斯志。

儒者似君稀，况复褐冠类。谁为孝子传，吾诗信无伪。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。